מדגר אוורס

קברו של אוורס ב[[בית הקברות הלאומי ארלינגטון]]
מדגר ויילי אוורס (באנגלית: Medgar Wiley Evers; 2 ביולי 1925 - 12 ביוני 1963) היה פעיל אפרו-אמריקני בתנועה לזכויות האזרח של ארצות הברית ולוחם לשעבר במלחמת העולם השנייה. ב-12 ביוני 1963 נרצח בג'קסון, מיסיסיפי על ידי פעיל מקורב לקו קלוקס קלאן, שעות ספורות לאחר שנשיא ארצות הברית ג'ון פיצג'רלד קנדי נשא נאום חשוב לקראת העברת חוק זכויות האזרח בקונגרס. הרצח עורר תגובה ציבורית עזה והיווה השראה למספר יצירות.

== תולדות חייו ==
אוורס נולד בחווה חקלאית במיסיסיפי. בשנת 1943 התגייס לצבא ארצות הברית ושירת בעיקר בצרפת. הוא שוחרר בדרגת סמל בשנת 1945. בשנת 1951 נשא לאשה את מירלי ביסלי (Myrlie Beasley), בת כיתתו באוניברסיטת אלקורן (Alcorn), שיועדה לאפרו-אמריקאים בלבד.

אוורס היה לפעיל מרכזי בתנועה לזכויות האזרח וכיהן, בין השאר, כנשיא הוועידה האזורית למנהיגות שחורה (Regional Council of Negro Leadership) וכמזכיר NAACP (ההתאחדות הלאומית לקידום אפרו-אמריקאים). בעיקר התמקד במחאה ופעילויות נגד מדיניות הפרדה הגזעית במדינות דרום ארצות הברית ("חוקי ג'ים קרואו"). בשבועות שקדמו למותו דרש חקירה מעמיקה בקשר לרצח אמט טיל, דבר שעורר כנגדו זעם ושנאה מאת לבנים קיצוניים.

== הרצח והמשפט ==
אוורס נורה בגבו מרובה לאחר ששב לביתו מאספת חברי NAACP, על ידי מתנקש שהמתין לו. הוא נפטר מפצעיו כשעה מאוחר יותר.

הלווייתו התקיימה ב-19 ביוני. כיוון שהיה חייל לשעבר (וטרן), הוא נקבר בטקס צבאי מלא בבית הקברות הלאומי ארלינגטון. בטקס השתתפו למעלה מ-3,000 איש.

ב-21 ביוני נעצר ביירון דה לה בקווית' (Byron De La Beckwith) באשמת הרצח. בקווית' היה חבר "מועצת האזרחים הלבנים" (White Citizens' Council), פלג של הקו קלוקס קלאן. במשפט שהתקיים התקשה חבר מושבעים, שהורכב כולו מאזרחים לבנים להרשיע את בקווית' בדין. רק ב-5 בפברואר 1994, במהלך משפט חוזר, הורשע בקווית' ברצח. הוא מת בכלא בגיל 80 ב-2001. אשתו של אוורס, מירלי אוורס-ויליאמס פעלה במשך שלושה עשורים להביא למשפט את הרוצח של בעלה.

== השפעה תרבותית ==
מיד לאחר הרצח כתב בוב דילן את שירו "Only a Pawn in Their Game", המשלב אמירות של פוליטיקאים דרומיים לבנים שניסו לגונן על הרוצח.

נינה סימון כתבה בעקבות הרצח את השיר "Mississippi Goddam", שהיה לאחד מהמנוני התנועה לזכויות האזרח של ארצות הברית.

זמר המחאה פיל אוקס כתב את השירים "Too Many Martyrs" ו-"Another Country". מת'יו ג'ונס כתב את הבלדה על מדגר אוורס ("Ballad of Medgar Evers").

ב-1969 נפתח בברוקלין קולג' מדגר אוורס, כחלק מאוניברסיטת ניו יורק.

בשנת 1983 הופק על ידי PBS סרט הטלוויזיה "סיפורו של מדגר אוורס" בכיכובם של הווארד רולינס ואיירין קארה.

בשנת 1992 הוצב בעיר ג'קסון פסל של אוורס. נמל התעופה של העיר נקרא אף הוא על שמו: Jackson-Evers International Airport.

ב-1996 ראה אור סרטו של רוב ריינר "פסק דין" (Ghosts of Mississippi) המגולל את סיפור המשפט השערורייתי, עם וופי גולדברג בתפקיד האלמנה מירלי אוורס, אלק בולדווין בתפקיד התובע, ג'יימס פיקנס בתפקיד אוורס וג'יימס וודס בתפקיד הרוצח.

== קישורים חיצוניים ==

* 
* [http://www.biography.com/people/medgar-evers-9542324 אוורס באתר הביוגרפיות]
* [http://www.npr.org/templates/story/story.php?storyId=1294360 המורשת של מדגר אוורס]
* [https://web.archive.org/web/20131004234230/http://www.naacp.org/pages/naacp-history-medgar-evers על מדגר אוורס] באתר ה-NAACP
* [http://southernspaces.org/2008/mourning-medgar-justice-aesthetics-and-local Mourning Medgar: Justice, Aesthetics, and the Local], על ספרות האבל על מדגר אוורס ודרכי הנצחתו. וידאו באתר Southern Spaces
* 
* 
* 

==הערות שוליים==

קטגוריה:1963 בארצות הברית
קטגוריה:קורבנות רציחות פוליטיות בארצות הברית
קטגוריה:אישים הקבורים בבית הקברות הלאומי ארלינגטון
קטגוריה:חוגרים אמריקאים במלחמת העולם השנייה
קטגוריה:מיסיסיפי: אישים
קטגוריה:בוגרי אוניברסיטת המדינה של אלקורן
קטגוריה:קורבנות פשעי שנאה בארצות הברית
קטגוריה:אמריקאים שנולדו ב-1925
קטגוריה:אמריקאים שנפטרו ב-1963